বিশালাকার সাপ ভয় দেখাত বিমানের ভিতরে! সে ছিল স্যামুয়েল জ্যাকসনের ছবি ‘স্নেকস অন আ প্লেন’-এর দৃশ্য। রিয়েল লাইফেও এমনই এক কাণ্ড ঘটে গেল। তবে একটা সাপ নয়। এ ক্ষেত্রে ২০টি সাপ। যদিও সেই সাপগুলি কোনও যাত্রীকে ভয় দেখায়নি। কারণ তারা বন্দি ছিল এক জনের হাতব্যাগে! ২০টি জ্যান্ত সাপ নিয়ে বিমানে জার্মানি থেকে রাশিয়া ঘুরে এলেন এক ব্যক্তি। জার্মানির ডুসেলডর্ফ বিমানবন্দর কর্তৃপক্ষের চোখে ধুলো দিয়েই সাপগুলি নিয়ে বিমানে উঠে পড়েন তিনি। সমস্যার সম্মুখীন হন যখন তিনি রাশিয়ার মস্কোয় শেরেমেত্তেভো আন্তর্জাতিক বিমানবন্দরে নামেন। সেখানে দায়িত্বে থাকা পরিবেশ সুরক্ষা দফতরের কর্মীরা কোনও ভাবে বুঝে যান, ওই ব্যক্তির ব্যাগে সাপ রয়েছে। তাঁর ওই যাত্রীকে আটক করেন। যদিও ওই যাত্রী সম্পর্কে কোনও তথ্যই বিমানবন্দর কর্তৃপক্ষের তরফে জানানো হয়নি। ডুসেলডর্ফ বিমানবন্দর কর্তৃপক্ষকে আটক ওই ব্যক্তি জানান, জার্মানির একটি বাজার থেকে তিনি এই নির্বিষ সাপগুলি কিনেছিলেন। জার্মান পুলিশ কিন্তু ওই ব্যক্তিকে বিমানে ওঠার আগে আটকায়নি। ব্যাগে করে সাপ নিয়ে যাওয়ার প্রয়োজনীয় সব কাগজপত্রই নিজের সঙ্গে রেখেছিলেন তিনি। তবে সাপগুলিকে রাশিয়া নিয়ে আসতে কোনও অনুমতি তিনি নেননি। সে কারণেই শেরেমেত্তেভো আন্তর্জাতিক বিমানবন্দর তাঁকে আটকায়। ওই বিমানবন্দরের তরফে জানানো হয়েছে, একটি ছোট পেটির ভিতর সাপগুলি রেখেছিলেন এক ব্যক্তি। সেই পেটিটাই ছিল তাঁর হাতব্যাগের ভিতরে। বিমানে সরীসৃপ নিয়ে যাওয়ার প্রয়োজনীয় কোনও নথি তিনি বিমানবন্দর কর্তৃপক্ষকে দেননি। সাপগুলি কোন প্রজাতির তা খতিয়ে দেখছেন বিশেষজ্ঞেরা। প্রাথমিক ভাবে অনুমান, ওই সাপগুলি বিষধর নয়।